**TOPPMØTET FRAMTIDENS BYER 2009 - 19.05.09**

**”Framtidens byer – godt i gang!” – adm.dir. Vibeke Hammer Madsen, HSH**

Aller først: Takk for å bli invitert til dette toppmøtet og treffe alle foregangskommunene som er representert her i dag. Handel og tjenester hører byen til og har alltid gjort det opp gjennom historien. Samarbeid om byutviklingen i Norge er derfor svært viktig for HSH og våre 13 000 medlemmer. Framtidens byer er et konkret utrykk for hva det vil si å tenke globalt og handle lokalt. Derfor er det naturlig og viktig at vi i HSH, sammen med våre virksomheter, er med å ta ansvar i dette programmet. Og derfor er jeg her i dag.

**Store utfordringer krever samarbeid**

Vi i næringslivet er ikke redd for å stille utfordrende mål. Vi har samtidig registrert at f.eks. Oslo kommune har satt som mål å redusere klimautslippene med 50 prosent totalt og med 70 prosent pr. innbygger innen 2030. Å si at det er ambisiøse mål er ikke å ta for hardt i. Det forteller noe om et prosjekt med historiske ambisjoner og dimensjoner. Det er et prosjekt med framtidstro, tro på teknisk utvikling og på samarbeid.

Når en ser på spriket mellom utviklingen i klimautslippene vi har sett til nå, og målene som er stilt i dette samarbeidsprosjektet, blir man fort ydmyk overfor utfordringene. Det er lett å se at alle gode viljer må trekke sammen på en gjennomtenkt måte. Det krever en god dialog og samspill med næringslivet i utviklingen av både små og store tiltak og strategier for å møte framtidige klimaendringer. Og det må begynne nå, fordi beslutninger som skjer i dag, vil påvirke utviklingen i mange år framover.

Vi i HSH har lang erfaring i å arbeide for å nå miljømål i samarbeid med våre medlemmer. Vi har bygget opp praktiske verktøy for miljøledelse, miljømerking og mer miljøvennlige innkjøp. Jeg blir imponert og motivert av å se hvordan stadig flere virksomheter velger å miljøsertifisere seg.



Vi har nylig utviklet et eget klimaverktøy - Klimasmart. Blant medlemmene, har dagligvarehandelen, vært aktive for å bygge opp infrastruktur som gjør det mulig med innsamling og gjenvinning av emballasjeavfall i Norge. Dette som et resultat av forpliktende samarbeid med både miljømyndigheter og en rekke kommuner. Og vi ser nå nærmere på om næringslivets transporter i våre største byer kan organiseres på bedre måter til fordel for miljøet.



**Veitrafikken er særlig utfordrende**

Innovasjon og bruk av ny teknologi er viktig for å oppnå lavere utslipp fra transport og mer energieffektive bygg.. Klimavennlige investeringer vil måtte gjennomføres.

Det er veitrafikken som må stå for de største utslippsreduksjonene. Og det er personbiltrafikken som er den største utfordringen.

Personbiltrafikken representer fleksibilitet og frihet for mange. Men den bidrar til betydelige utslipp. Og i rushtiden til køer som også gjør at nyttetrafikken får større utslipp enn nødvendig. HSH har derfor i flere omganger - både i våre innspill til statsbudsjettene og Nasjonal transportplan - foreslått betydelige økninger i bevilgningene til kollektivtiltak i byene. Og vi har anbefalt innføring av rushtidsavgift, eller køprising av veitrafikken, i de store byene.

Samspillet mellom byene og byenes omland representerer en særlig utfordring for arbeidet med å redusere utslippene fra veitrafikken. Det hjelper lite å redusere utslippet i byene, hvis vi ender opp med å flytte problemet til kommunene omkring. Vi som arbeidsgivere kan legge til rette for IT-løsninger med hjemmekontor for å redusere klimautslipp. Men lite er vunnet dersom folk ender opp med bo slik at utslippene fra handle- og fritidsreiser øker mer enn man sparer på færre arbeidsreiser. Det er ikke lett å finne enkle og effektive tiltak. Og igjen: Gode løsninger og tiltak krever samarbeid og helhetstenkning.

**Byer er forskjellige – behov for ”skreddersøm”**

Saken er at byer er forskjellige. Bydeler er forskjellige. Dette er også forskjeller som vi ønsker å utvikle, ta vare på og ta hensyn til. Her skal folk jobbe, bo og lære. De skal levere, kjøpe og hente varer. Folk skal fram og tilbake på mange forskjellige måter, og det skal legges til rette for funksjonshemmede.

Noen løsninger må skreddersys den enkelte kommune. Noen løsninger krever et godt interkommunalt samarbeid. Noen oppgaver kan næringslivet løse alene. Men mange oppgaver forutsetter samspill mellom myndigheter og næringsliv. Og det har vi lagt grunnlaget for gjennom intensjonsavtalen mellom departementene og de organisasjonene som er med her i dag.

Nårdette programmet lykkes med å etablere gode løsninger, er jeg ikke i tvil om at det vil legge grunnlaget for reduserte klimagassutslipp. Og med et godt samspill mellom staten, kommunene og næringslivet legger vi også grunnlaget for en langsiktig og bærekraftig vekst i vår verdiskaping.

Og jeg vil si til slutt: Vi gleder oss til - sammen med våre virksomheter - å ta fatt på det konkrete samarbeidet framover.